《赠别干生》
明代·王祎

北风吹寒木叶稀，之子访我林间扉。山空岁晏将何之，且复夷犹湖水湄。

若翁起身自书诗，一官甫就鬓已丝。与我托交自京师，羡子正及青春时。

朱颜绿鬓玉雪姿，名驹汗血不可羁。一日千里谁能追，相逢一杯聊共持。

酒边唤取双蛾眉，清歌慢舞华灯移。人生行乐复奚为，酒酣我有慷慨辞。

子勿听之惨不怡，只今艰难值时危。戎马满地干戈挥，褰旗射马功或奇。

朝廷便有爵赏施，况复竹帛声名垂。子弓甚良又善驰，胡不早奋乘时机。

丈夫要作远大期，愿子努力无迟疑。往哉壮志不可违，黄金为印锦为衣，看子他年得意归。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。